蓋亞假說

蓋亞假說係生物學上嘅一個有關「生命係乜」嘅假說，由英國科學家占士洛夫洛克喺 1972 年提出嘅。

概論

簡單噉講，蓋亞假說就係認為成個地球可以睇成一個大嘅生命體：喺廿世紀尾，生命系統嘅概念令好多生物學家唔再執著於用「有細胞」或者「有遺傳因子」呢啲結構性嘅特徵嚟定義生命。同時有生物學家留意到，地球啲組成部份之間嘅互動有些少似一隻生物個體嘅細胞同器官之間嘅互動：例如係地球上面嘅植物會做光合作用，呢啲作用會產生氧氣，等地球上面嘅動物有得唞氣，而啲動物唞氣嗰陣又會排返啲二氧化碳出嚟，令植物可以用二氧化碳嚟做光合作用，所以整體嚟講，雖然地球唔係由細胞組成，亦都冇遺傳因子，但地球上面嘅各種動植物一齊做好多作用令到地球嘅環境維持一種穩態，構成一個自我調節嘅整體－就好似一隻動物體內嘅各個器官各司其職幫隻動物生存落去噉樣。

呢個諗法俾生物學界嗌做「蓋亞假說」。蓋亞係希臘神話入面嘅大地女神個名，而幫呢個諗法改個噉嘅名係表示覺得古希臘人可能真係有少少啱－地球某程度可以比喻成大地女神，真係好似一嚿有生命嘅嘢噉。

生命
生態學
超生物

文獻 

Kleidon, Axel (2004). "Beyond Gaia: Thermodynamics of Life and Earth system functioning". Climatic Change. 66 (3): 271–319. doi:10.1023/B:CLIM.0000044616.34867.ec. S2CID 55295082.
Lovelock, James (1995). The Ages of Gaia: A Biography of Our Living Earth. New York: Norton. ISBN 978-0-393-31239-3.
Lovelock, James (2000). Gaia: A New Look at Life on Earth. Oxford: Oxford University Press. ISBN 978-0-19-286218-1.

攷 

地球科學
生物學